**ESPD – dodatno pojasnilo**

Na podlagi posredovanih opozoril s strani gospodarskih subjektov smo ugotovili, da se pri izpolnjevanju ESPD obrazca pojavljajo težave v povezavi z razumevanjem zahtev v oddelkih A in D Dela II. Pojasnjujemo, da so v oddelku A zahtevani podatki o skupni ponudbi (morebitnih partnerjih), v oddelku D pa podatki o podizvajalcih.

1. Izpolnjevanje oddelka A Dela II ESPD:[[1]](#footnote-1)

Kadar gospodarski subjekt odda ponudbo skupaj z drugimi gospodarskimi subjekti – t. i. **skupna ponudba**, v Oddelku A navede tudi:

– svojo vlogo v skupini gospodarskih subjektov, ki skupaj oddajajo ponudbo,

– gospodarske subjekte, s katerimi oddaja skupno ponudbo, in

– morebitno ime sodelujoče skupine.

Vsak izmed gospodarskih subjektov, ki sodeluje v skupini, ki oddaja skupno ponudbo, mora izpolniti ESPD. K skupni ponudbi je zato vedno **predloženo vsaj toliko izpolnjenih ESPD-jev kolikor je partnerjev, ki skupaj oddajajo ponudbo**.

Podatki, ki jih navede gospodarski subjekt v primeru skupne ponudbe



1. Izpolnjevanje oddelka D Dela II ESPD:[[2]](#footnote-2)

**V Oddelku D** gospodarski subjekt navede, ali namerava oddati del javnega naročila v podizvajanje, kot to omogoča 94. člen ZJN-3, in, če je to znano, katerim gospodarskim subjektom. Pri tem je **Oddelek D namenjen navedbi zgolj tistih podizvajalcev, na katerih zmogljivosti se kandidat oziroma ponudnik ne sklicuje**, da bi izpolnil pogoje za sodelovanje, ki jih je določil naročnik. Vsi gospodarski subjekti, na katerih zmogljivosti se v skladu z 81. členom ZJN-3 sklicuje kandidat oziroma ponudnik, da bi izpolnil pogoje za sodelovanje – tudi podizvajalci, so namreč navedeni že v prejšnjem oddelku (Oddelek C).

Gospodarski subjekt se opredeli do oddaje dela javnega naročila v podizvajanje



1. Dodatno pojasnilo glede izpolnjevanja oddelka C Dela II EPSD:[[3]](#footnote-3)

**V Oddelku C** se gospodarski subjekt **izjasni, ali se** v ponudbi v skladu z 81. členom ZJN-3 **sklicuje na kapacitete drugih subjektov, da bi izpolnil naročnikove pogoje za sodelovanje**. V primeru, da na to vprašanje odgovori z »da«, mora k ponudbi poleg svojega ESPD priložiti tudi ESDP vsakega od gospodarskih subjektov, na katerih kapacitete se sklicuje.

Gospodarski subjekt se opredeli do morebitnega sklicevanja na zmogljivosti drugih gospodarskih subjektov



**Sklepno**

Naročnik pri pripravi ESPD obrazca sledi navodilom, ki jih je Direktorat za javno naročanje pripravil za pomoč pri izpolnjevanju ESPD obrazca in so dostopna na spletni strani: <http://www.djn.mju.gov.si/resources/files/obrazci/ESPD/Navodila_za_uporabo_ESPD.pdf> ter v dokumentacijo v zvezi z oddajo javnega naročila (v nadaljevanju: razpisno dokumentacijo) vključi besedila izključitvenih razlogov in pogojev za sodelovanje, ki se uporabljajo pri oddaji javnega naročila ter po potrebi pojasni, v katerem delu ESPD se gospodarski subjekt glede njih izjasni. Naročnik v razpisno dokumentacijo navede tudi druge zahteve oziroma navodila glede izpolnjevanja ESPD. Poudarjamo, da morajo biti navodila iz naročnikove razpisne dokumentacije usklajena z navodili. V kolikor se podana navodila (torej navodilo DJN in navodilo naročnika iz razpisne dokumentacije) med seboj razlikujejo, lahko imajo ponudniki težave pri dojemanju javnonaročniške terminologije in posledično pri izpolnjevanju obrazca (na primer razlika med ponudniki v skupni ponudbi, podizvajalci in drugimi gospodarskimi subjekti, na katerih kapacitete se ponudnik sklicuje). Posledično bodo morda obrazci napačno ali pomanjkljivo izpolnjeni (v primeru, da ponudnik na nerazumevanje naročnika ne opozori že na portalu javnih naročil), naročnik pa bo imel v fazi pregleda oziroma ocenjevanja ponudb dodatno delo s pozivanjem ponudnikov na pojasnitve.

1. Glej stran 22-23 iz Navodil za uporabo Enotnega evropskega dokumenta v zvezi z oddajo javnega naročila – ESPD. Dostopno na: <http://www.djn.mju.gov.si/resources/files/obrazci/ESPD/Navodila_za_uporabo_ESPD.pdf>. [↑](#footnote-ref-1)
2. Glej stran 25 iz Navodil za uporabo Enotnega evropskega dokumenta v zvezi z oddajo javnega naročila – ESPD. Dostopno na: <http://www.djn.mju.gov.si/resources/files/obrazci/ESPD/Navodila_za_uporabo_ESPD.pdf>. [↑](#footnote-ref-2)
3. Glej stran 24 iz Navodil za uporabo Enotnega evropskega dokumenta v zvezi z oddajo javnega naročila – ESPD. Dostopno na: <http://www.djn.mju.gov.si/resources/files/obrazci/ESPD/Navodila_za_uporabo_ESPD.pdf>. [↑](#footnote-ref-3)